એ છોકરી જ્યારે માત્ર ઓગણીસવીસ દિવસની જ હતી ત્યારે નવસારીમાં તારક મહેતા અમારે ત્યાં મહેમાન બન્યા હતા. એ એના પારણા પાસે આવ્યા. એમને કદાચ કંઈ અંત;સ્ફુરણા થઈ. બાળક એ દિવસોમાં નજર માંડીને ક્યાંય જોઈ શકે નહીં. છતાં એ લગભગ સ્થિર નજરે મોટી આંખો કરીને એમના સામે જોઈ રહી. તારકભાઈ તરત જ બોલ્યા : ‘આ છોકરીને જાળવજો – એ સામાન્ય નથી.’ આ વાક્યના અનેક સારા-ખરાબ અર્થ થઈ શકે. પણ આનો અર્થ શું થઈ શકે ? મેં ઘણું પૂછવા પ્રયત્ન કર્યો, પણ એ કશું બોલ્યા નહીં. જાણે કે એમને જ ખબર ન હોય. એટલું જ બોલ્યા : ‘બહુ ઓછાં બાળકોની આંખો મેં આવી જોઈ છે.’